Magister lucas de giffo officialis domini Gomecii Remensis Archidiaconi . Omnibus presentes litteras inspecturis in domino Salutem . Nouerint uniuersi quod domina pentecosta de sancto stephano , relicta domini Gilonis de sancto lupo , in Curia domini mei constituta , recognouit se uendidisse et uendidit Ecclesie de claromarisco iuxta Remis , ordinis cisterciensis , Molendina sita supra Retoune , de super Roseium que dicuntur ad pontem sancti mamii cum duabus rotis , et cum omnibus eorum appendenciis , scilicet nemora et aquam que est subtus molendinum , et omnes alias et quitquid ipsa et liberi sui , quos ex dicto domino Gilone quondam marito suo suscepit , ratione dotis uel alia quacunque ratione habebant , uel habere poterant in molendinis supradictis , et quod ea uendebat et uendiderat libera ab omni seruitute , exceptis quateruiginti sextariis bladi , medietate siliginis et medietate frumenti , in quibus dicta molendina erant eidem ecclesie obligata , de annuo redditu , et uno modio bladi ad mensuram castellanam , in quo erant obligata ecclesie sancti Remigii Remensis de annuo redditu , uidelicet quarta parte frumenti , quarta parte siliginis et medietate auene . Item undecim sextariis frumenti ad eandem mensuram in quibus hospitali beate marie Remensis erant obligata de annuo redditu . Et bannalia hominibus de sancto lupo , ita quod dicti homines ad dicta molendina debent molere per bannum ad decimam octauam partem , hoc saluo quod dicta molendina debent molere sine aliqua motura bladinii domini henrici militis de sancto lupo , et eius maioris . Et hec omnia recognouit se uendere et uendita fuisse precio trecentarum librarum parisiensium , de quibus recognouit sibi satisfactum fuisse in pecunia numerata ab ecclesia supradicta . Promittens fide data dicta domina pentecosta quod in dictis molendinis per se uel per alios ratione dotis seu alia quacunque racione nichil de cetero reclamabit , seu faciet reclamari . Sed aduersus omnes iuri parere uolentes , super dictis molendinis uenditis eidem ecclesie legittimam portabit garandiam , et dictam uendicionem a liberis suis laudari faciet cum ad legittimam peruenerint etatem . Predictam autem uendicionem laudauit et approbauit dictus dominus henricus de sancto lupo miles tanquam dominus a quo dicta molendina in feodum tenebantur et quitauit feodum quod in dictis molendinis habebat . Et de dicta garandia ferenda et predictis omnibus firmiter obseruandis , se constituerunt erga dictam ecclesiam fideiussores pro dicta domina pentecosta , dictus dominus henricus de sancto lupo , dominus albericus de baalon , dominus hugo de Gugnicurte supra uanze , dominus gerardus de mala domo , milites , et iohannes dictus patouler armiger , filius quondam domini Renaudi de aceio militis , et omnes predictam uendicionem laudauerunt / Preterea dictus dominus henricus in presencia Curie recognouit dicta molendina dictis hominibus de sancto lupo esse bannalia . Promittens quod a dictis hominibus bannalia teneri faciet . Ita quod si contingeret aliquem de predictis hominibus alibi bladum suum molere , quod ipse predictam moturam eidem ecclesie restitui faceret . Nisi per fracturam dicti molendini uel culpam molendinarii staret per unum diem et noctem , bladum suum molere non posset ad molendina supradicta . Et quantum ad omnia premissa facienda et firmiter tenenda , renunciauerunt omnes prenominati , uidelicet domina pentecosta fide data et fideiussores sui excepcioni senatus consulti uelleyani , et beneficio epistole dyuiadriani , et omnibus aliis excepcionibus tam iuris quam facti , et beneficiis et priuilegiis impetratis siue impertandis que sibi contra dictam ecclesiam possent prodesse , ad impediendam seu elidendam uendicionem supradictam . In cuius rei testimonium presentes litteras sigillo Curie domini mei ad peticionem parcium feci communiri . Datum Anno domini m .cc .xluiii , mense septembris .